Paxta-2018. Majburiy mehnat bo‘yicha 26 holatda mansabdorlar javobgarlikka tortildi

O‘zbekiston Respublikasi Bandlik va mehnat munosabatlari vazirligi paxta terimiga majburiy jalb qilish holatlari bo‘yicha rasmiy ma'lumot taqdim etdi.
Vazirlikning «ishonch tarmog‘i»ga murojaatlar
2018 yil 10 sentabrdan 27 sentabr kunigacha O‘zbekiston Respublikasi Bandlik va mehnat munosabatlari vazirligining ishonch tarmoqlariga paxta terimiga majburiy jalb etish holati yuzasidan jami 410ta murojaat kelib tushgan. Shundan 228tasi Davlat mehnat inspeksiyasi inspektorlari tomonidan ko‘rib chiqilgan, 26tasida qonunbuzarlik holati tasdiqlangan, 202ta murojaatda esa paxta terimiga majburiy jalb qilish holati tasdiqlanmagan. 
Joylarda holatni o‘rganish paytida murojaatchilar turli sabablar ta'sirida o‘z shikoyatlarini qaytarib olayotgani kuzatilmoqda. Paxta terimiga majburiy jalb qilish bo‘yicha tasdiqlanmagan holatlar yuzasidan qayta tekshiruv ishlari o‘tkazilmoqda.
2018 yil 27 sentabr holatiga ko‘ra hududlar bo‘yicha murojaatlar yig‘ma jadvali:  

Xalqaro mehnat tashkiloti (XMT) vakillariga murojaatlar ma'lumot bazasiga kirish huquqi taqdim etildi. 
Ijtimoiy tarmoqlarda keng muhokamaga sabab bo‘lgan Andijon viloyati Qo‘rg‘ontepa tumani Yoshlar ittifoqi faoli N.Mirzaqobulovning tumanda joylashgan 53ta maktabdagi yoshlar tashkiloti faollarini paxta terimiga majburlash holati Andijon viloyati prokuraturasi va Davlat mehnat inspeksiyasining birgalikda olib borgan tekshiruv-tergov ishlari bilan  yakunlandi. N.Mirzaqobulov majburlash holati bo‘yicha ma'muriy javobgarlikka va Ma'muriy javobgarlik to‘g‘risidagi kodeksining 51-moddasiga muvofiq jarimaga tortilgan. 
10 sentabrdan buyon 26ta holat bo‘yicha mansabdor shaxslar ma'muriy javobgarlikka tortildi.
Qonunbuzarlik sodir etgani uchun Davlat mehnat inspeksiyasi tomonidan O‘zbekiston Respublikasi Ma'muriy javobgarlik to‘g‘risidagi kodeksning 51-moddasi bo‘yicha quyidagi shaxslarga nisbatan eng kam oylik ish haqining 1 barobaridan 3 barobari miqdorida jarima pulini undirish to‘g‘risida qaror chiqarildi:
- Farg‘ona viloyati Qo‘shtepa tumani hokimi Ilyos Novikov,
- Farg‘ona viloyati Oltiariq tumani Xotin-qizlar ishlari bo‘yicha hokim o‘rinbosari Salimova Sh.,
- Qashqadaryo viloyati Nishon tumani qishloq va suv xo‘jaligi masalalari bo‘yicha hokim o‘rinbosari Normo‘minov U.,
- Jizzax viloyati Paxtakor tumani Davlat soliq inspeksiyasi boshlig‘i Ergashev A.,
- Sirdaryo viloyati Yangiyer shahar Davlat soliq inspeksiyasi boshlig‘i Axmedov K.,
- «Bek baraka savdo majmuasi» MChJ direktori Tursunov Yu. 
Paxta uchun pul va «soliq» yig‘imi haqida
OAV ma'lumotlariga ko‘ra, ayrim hududlarda paxta terimi uchun pul mablag‘larini yig‘ish holatlari kuzatilmoqda. O‘zbekiston Respublikasi Bandlik va mehnat munosabatlari vazirligi O‘zbekiston Respublikasida paxta terimi uchun hech qanday pul yig‘imlari va qo‘shimcha soliqlar nazarda tutilmaganligini eslatib o‘tadi.   
Aksincha, Bandlik va mehnat munosabatlari vazirligi bilan Bosh prokuratura huzuridagi Multimediya markazi hamkorligida paxta terimchilari uchun yaratilgan iqtisodiy manfaatdorlikni yoritish bo‘yicha keng ko‘lamli ishlar olib borilmoqda. Respublikadagi mehnat resurslari yetishmaydigan beshta hududda o‘tkaziladigan paxta terimi targ‘ibotiga bag‘ishlangan videolavha @terimuz telegram kanalida joylashtirilgach, bir kunning o‘zida 1.6 mln.dan ortiq marta ko‘rildi. Paxta terimida qatnashish istagida bo‘lgan barcha fuqarolar +998712000602, @terimuzbot telegram boti, shuningdek, www.terim.uz saytida ma'lumot qoldirishlari mumkin. 
Ko‘ngilli otryadlar haqida 
Hukumat tomonidan aholini ixtiyoriy paxta terimiga rag‘batlantirish bo‘yicha turli chora-tadbirlar ko‘rilmoqda. Ana shunday tadbirlardan biri ko‘ngillilar orasidan otryadlar tuzish hisoblanadi. Mazkur otryad rahbarlariga paxta mavsumi davomida O‘zbekiston Respublikasi Bandlik va mehnat munosabatlari vazirligi huzuridagi Jamoat ishlari fondi hisobidan otryad tomonidan terilgan 80 tonna paxta uchun 1 mln. so‘m miqdorida mukofot puli berish belgilangan. Paxta terimi yuqori ko‘rsatkichda amalga oshirilgan taqdirda mukofot puli oyiga 2 mln so‘mdan ko‘proqqa yetishi mumkin.     
Shu munosabat bilan, bu yil paxta terimida ishlab topilgan mablag‘larga hech qanday soliq solinmaydi.  
Qo‘shimcha chora-tadbirlar haqida
2018 yil 27 sentabr O‘zbekiston Respublikasi Bandlik va mehnat munosabatlari vaziri Sh.Kudbiyev topshirig‘i bo‘yicha vazirning birinchi o‘rinbosari E.Muxitdinov paxta yig‘im-terimi kampaniyasi monitoringini amalga oshirayotgan Xalqaro mehnat tashkiloti mutaxassislari va bir guruh huquq himoyachilari bilan uchrashuv o‘tkazdi. Uchrashuvda tomonlar paxta terimiga majburiy jalb qilish holatlarini aniqlash bo‘yicha hamkorlik olib borishga kelishishdi.
Vazirlik huzurida paxta terimiga majburiy jalb qilish holatlarini aniqlash bo‘yicha OAV hamda ijtimoiy tarmoqlar monitoringini yurituvchi guruh tashkil etilgan.   
Vazirlik mutaxassislari tomonidan O‘zbekiston Respublikasi Ma'muriy javobgarlik to‘g‘risidagi kodeksning 51-moddasi «Mehnatga ma'muriy tarzda majburlov» bo‘yicha jarima miqdorini sezilarli darajada, ya'ni birinchi qonunbuzarlik holatida eng kam oylik ish haqining 25-50 barobari va takroriy holatda eng kam oylik ish haqining 50-100 barobari miqdorida oshirishga qaratilgan  hujjat ko‘rib chiqish uchun tayyorlanmoqda.
O‘zbekiston Respublikasi Bandlik va mehnat munosabatlari vazirligi paxta terimiga majburiy jalb qilish holati kuzatilganda fuqarolar vazirlikning +998712000601 raqami yoki @mehnathuquqbot telegram bot ishonch tarmoqlariga murojaat qilishlari zarurligini eslatib o‘tadi.